《次姜秦祠和胡教授韵》
宋代·释圆悟

晓谒崇祠雾霭深，行藏因识二贤心。
榻前自有孤忠疏，林下谁赓招隐吟。
寂寂精庐苍藓入，堂堂遗像暗尘侵。
客中莫致生刍奠，聊汲山泉荐菊斟。

作者简介：释圆悟，号枯崖，福清（今属福建）人。能诗画，喜作竹石。理宗淳祐间住泉州光福寺，有《枯崖集》（《竹溪鬳斋十一稿续集》卷一○《泉州重修兴福寺记》），已佚。《画史会要》卷三有传。今录诗二十九首。